b'\n_START_ARTICLE_\nDet internasjonale barnekunstmuseet\n_START_SECTION_\nHistorie\n_START_PARAGRAPH_\nDen sovjetiske filmkunstneren Rafael Goldin (1920\xe2\x80\x931994) kom til Norge i 1973 og begynte \xc3\xa5 arbeide med barnekunst etter en skilsmisse der han mistet kontakten med s\xc3\xb8nnen sin. I 1978 giftet han seg med legen Alla Goldin (1938\xe2\x80\x932007), ogs\xc3\xa5 opprinnelig fra Sovjetunionen, og sammen etablerte de i 1980 Stiftelsen Barnas, Historie, Kunst og Kultur, som eier og driver museet. _NEWLINE_Etter at grunnleggeren av SOS-barnebyer, Hermann Gmeiner i 1986 donerte 600\xc2\xa0000 kroner, kunne de kj\xc3\xb8pe en villa p\xc3\xa5 Fr\xc3\xb8en i Oslo og museet ble \xc3\xa5pnet av statsminister Gro Harlem Brundtland 1. oktober 1986. I 1992 forel\xc3\xa5 det planer om \xc3\xa5 utvide bygningen med 600 til 700 kvadratmeter under bakken, men planene ble stanset av Vinderen bydelsutvalg etter naboprotester. _NEWLINE_Rafael Goldin fikk Teskjekjerringprisen i 1981 for sitt arbeid med barnekunst. Museet fikk Telenors kulturpris - Grensel\xc3\xb8s kommunikasjon i 2006._NEWLINE_Siden Alla Goldins d\xc3\xb8d i 2007 har museet v\xc3\xa6rt ledet av hennes datter, Angela Goldin. Museets styreleder er s\xc3\xb8nn av grunnleggerne, Hannington Goldin. _NEWLINE_I perioden 2009\xe2\x80\x932011 ble et utdrag fra museets permanente billedsamling fotografert og katalogisert med prosjektst\xc3\xb8tte fra Eckbos legater. Barnekunstmuseet i Oslo ble i 2013 samarbeidspartner til Google Arts & Culture.\n_START_SECTION_\nVirksomhet\n_START_PARAGRAPH_\nSamlingen daterer seg fra 1970-tallet og frem til i dag, og rommer mellom 150 000 og 200 000 objekter skapt av barn fra over 180 land. Verkene er bilder, keramikk, tekstilarbeider, skulpturer, b\xc3\xb8ker og annet. Museet har permanente utstillinger av barnetegninger fra mange land og et eget aktivitetsrom hvor barn kan tegne og skape sin egen kunst._NEWLINE_Hovedm\xc3\xa5lsettningen til museet er \xc3\xa5 fremme \xc2\xabbarnas rettigheter\xc2\xbb i henhold til FNs barnekonvensjon og i fremtiden fungere som et forskningssenter for barnas kunst, historie og kultur. Retten til \xc3\xa5 kunne ha og bevare sin egen kultur, som ellers er et anerkjent prinsipp n\xc3\xa5r man snakker om folkeslag eller andre befolkningsgrupper. I tillegg til den estetiske verdien bidrar museet gjennom barnekunsten \xc3\xa5 f\xc3\xa5 bedre forst\xc3\xa5else for barnas verdinormer og visjoner._NEWLINE_Barnekunstmuseet har siden 1986 arrangert utstillinger i over 25 land._NEWLINE_Nettverk; Museet er medlem av Norsk ICOM, International Council of Museums, UNESCO, USA National Arts Education Association, InSEA, Mangfoldsnettverket, Norges Museumsforbund, Digitalt Museum og partnere med Faber-Castell, Google Arts & Culture og ARTstor.'